送雲巖老住天寧寺
作者：陳造
朝代：宋

paragraphs: 道人兀坐雲巖山，雲巖之雲是知己。
風噓岫吸漫不知，道人之心亦如此。
從地湧出煥金碧，信手拈來自奇偉。
門施鐵限十五年，一旦刺頭閙籃裏。
天寧古剎中闤闠，學子遊人萬其趾。
世將喧靜計今昔，不信道人心似水。
方圓隨器我何與，乘流即行坎當止。
十字街頭鐘鼓鳴，八千偈成一彈指。
今秋客公我得閑，井甘不竭囊無底。
清譚要洗三載塵，肯學玉川勞送米。